Grjót kastaðist yfir varnargarða og upp á land í miklum sjógangi við Ólafsvík í morgun. Loka þurfti aðalgötunni sem er stórskemmd eftir öldurótið.
Þótt versta veðrið hafi gengið niður þá hefur sjávarstaða hækkað og öldugangur jókst töluvert á norðanverðu Snæfellsnesi í morgun. Sjógangur var svo mikill að aðalgatan í Ólafsvík varð fyrir skemmdum.
Það hefur bara gengið töluvert mikið yfir hann. Mikið af grjóti og öðru sem hefur gengið upp á hann. Hann hefur skemmst líka, slitlagið hefur brotnað upp og það hefur grafið úr kanti.
Segir Guðjón Hrannar Björnsson verkstjóri hjá Vegagerðinni í Ólafsvík.
Það byrjaði að ganga yfir veginn í morgun. Í fyrstu var reynt að hreinsa af honum en Guðjón segir að svo hafi orðið að loka og bíða betra færis.
Það gerðist í raun og veru bara í kjölfarið af því að það kom grjót yfir gröfu sem við vorum að nota til að hreinsa veginn. Þannig hún varð fyrir tjóni. Þá sáum við að það var ekki annað hægt en að loka.
Sjó hefur nú lægt nokkuð og náðist að opna veginn sem er mikið skemmdur rétt fyrir hádegi. Mjög hvasst er á Snæfellsnesi en Guðjón segir til happs að vindurinn gengur á móti ölduganginum. Norðan við Fróðárheiði gekk einnig sjór yfir varnargarð og yfir veginn. Þar varð bíll fyrir smávægilegu tjóni, en ekki taldist ástæða til að loka.